जोशी निर्दोष तो, पायलट ने किस आधार पर राजे को भ्रष्ट बताया; मैं झूठा तो राजनीति छोड़ दूंगा
राज्यसभा सांसद किरोड़ीलाल मीणा ने कहा कि अगर जल जीवन मिशन में करीब 20 हज़ार करोड़ के टैंडर निरस्त करके मंत्री महेश जोशी खुद को निर्दोष बताते है तो कांग्रेस के आजकल के नेता खान घोटाले में वसुंधरा राजे पर किस आधार पर आरोप लगाते हैं।
राज्यसभा सांसद किरोड़ी लाल मीणा ने कहा कि अगर जल जीवन मिशन में 20 हजार करोड़ के टेंडर निरस्त करके मंत्री महेश जोशी खुद को निर्दोष बताते हैं तो कांग्रेस के आजकल के नेता खान घोटाले में वसुंधरा राजे पर किस आधार पर आरोप लगा रहे हैं। वसुंधरा राजे ने भी खान आवंटन निरस्त कर दिया था।
उन्होंने पायलट का नाम लिए बगैर कहा कि कांग्रेस के आजकल के नेता किस आधार पर वसुंधरा राजे पर 45 हजार करोड़ के खान घोटाले का आरोप लगाते हैं।
जब वसुंधरा राजे को पता चला की नीचे के अधिकारियों ने गड़बड़ कर दी है, तो उन्होंने खान आवंटन निरस्त कर दिया था।
लेकिन उनके खिलाफ प्रकरण तो बना। उसी के चलते आईएएस अधिकारी अशोक सिंघवी को जेल जाना पड़ा। ऐसे में केवल टेंडर निरस्त करने से महेश जोशी बचकर नहीं निकल सकते हैं। उनके खिलाफ मामला तो बनता है। अगर मामले की शिकायत नहीं हुई होती तो फिर यह टेंडर हो ही जाते।
दरअसल, किरोड़ी लाल मीणा ने जल जीवन मिशन के मंत्री महेश जोशी और विभाग के अतिरिक्त मुख्य सचिव सुबोध अग्रवाल सहित अन्य अधिकारियों पर 30 से 40 प्रतिशत ज्यादा रेट पर टेंडर जारी करते हुए 20 हजार करोड़ के घोटाले का आरोप लगाया हैं।
जिसका जवाब देते हुए मंत्री महेश जोशी ने कहा था कि जिन टेंडरों को लेकर किरोड़ी आरोप लगा रहे हैं, वो टेंडर हमने जनवरी में ही निरस्त कर दिए थे। ऐसे में उनके आरोप निराधार हैं।
आरोप झूठे निकले तो राजनीति छोड़ दूंगा
किरोड़ी के आरोपों के बाद मंत्री महेश जोशी ने पलटवार करते हुए किरोड़ी लाल मीणा पर पॉलिटिकली ब्लैकमेल करने का आरोप लगाया था। जिसका जवाब देते हुए सांसद किरोड़ी लाल मीणा ने कहा कि अगर मेरे द्वारा लगाए गए आरोप झूठे निकले तो मैं राजनीति छोड़ दूंगा।
अगर मैं झूठा पाया जाता हूं तो मेरे खिलाफ कार्रवाई की जाए। किरोड़ी ने कहा कि महेश जोशी मेरे खिलाफ मानहानि का दावा करने की बात कह रहे हैं।
अगर वो ऐसा करते हैं तो मुझे बड़ी खुशी होगी। किरोड़ी ने कहा कि इन टेंडरों को लेकर मंत्री ने फाइनेंस कमेटी के प्रपोजल को अप्रूव किया है।
ऐसे में इस जितना मामला अधिकारियों पर बनता है, उतना ही मामला मंत्री महेश जोशी के खिलाफ भी बनता है।
करीब 24 घंटे से धरने पर बैठे हैं किरोड़ी
सांसद किरोड़ीलाल मीणा पिछले 24 घंटे से इस मामले में एफआईआर दर्ज कराने के लिए अशोक नगर थाने के बाहर धरने पर बैठे हैं।
सांसद किरोड़ी लाल मीणा का कहना है कि मुख्यमंत्री अशोक गहलोत हमेशा कहते हैं कि थाने पर कोई भी फरियादी आए, उसकी एफआईआर दर्ज होनी चाहिए।
लेकिन, एक सांसद यहां आ गया, हाई कोर्ट के वकील इस मामले में परिवादी हैं। नेता प्रतिपक्ष राजेन्द्र राठौड़ यहां आ गए। लेकिन पुलिस हमारी एफआईआर दर्ज नहीं कर रही है। किरोड़ी लाल मीणा ने कहा कि जब तक हमारी एफआईआर दर्ज नहीं होती, हम यहां से नहीं हटने वाले हैं।
दो मामलों में एफआईआर दर्ज कराने की है मांग
किरोड़ी लाल मीणा जल जीवन मिशन में घोटाले का आरोप लगाते हुए दो शिकायत लेकर अशोक नगर थाने पहुंचे थे।
पहली शिकायत में उनका आरोप है कि पीएचईडी विभाग ने प्रदेश में जल जीवन मिशन के अंतर्गत अपनी शाहपुरा की अपनी दो चहेती दो फर्मों गणपति ट्यूबवेल कंपनी और श्री श्याम ट्यूबवेल कंपनी को पिछले दो वर्षों में फर्जी अनुभव प्रमाण पत्रों के आधार पर 900 करोड़ के टेंडर जारी कर दिए।
इन दोनों फर्मों ने भारत सरकार के उपक्रम इरकॉन इंटरनेशनल लिमिटेड के फोरमेट की नकल करके उसी पर फर्जी अनुभव प्रमाण पत्र तैयार करवाए, और इसी के आधार पर पीएचईडी विभाग से कार्य आदेश प्राप्त कर लिए।
इरकॉन इंटरनेशनल लिमिटेड ने 7 जून 2023 को अतिरिक्त मुख्य सचिव सुबोध अग्रवाल को भी पत्र लिखकर इस मामले की जानकारी दी। लेकिन, अधिकारियों की मिलीभगत के चलते इस पर कोई कार्रवाई नहीं हुई।
दूसरी शिकायत में किरोड़ी का आरोप है कि विभाग ने 6 अक्टूबर 2021 से 24 नवंबर 2022 के बीच 11 विभिन्न कार्यों के लिए 48 निविदाएं आमंत्रित की थी। जिनका कुल मूल्य लगभग 10 हजार करोड़ था। इन टैंडर्स में आरटीपीपी एक्ट की अवहेलना की गई है।
वित्त विभाग के निर्देश के बाद भी कंपनियों को पूल बनाने का मौका दिया गया। वहीं 10 प्रतिशत प्रीमियम राशि पर टेंडर जारी करने की प्रक्रिया शुरू की गई।
किरोड़ी का आरोप है कि यह पूरा घोटाला करीब 20 हजार करोड़ का है। अशोक नगर थाने से पहले किरोड़ी ने सचिवालय पहुंचकर मुख्य सतर्कता आयुक्त के नाम भी ज्ञापन दिया था।